暴雨
作者：彭汝礪
朝代：宋

paragraphs: 雲如驚瀾如潑墨，萬竅怒號四山黑。
電母摇睛嚇風伯，疾雷怒張坤軸側。
雨如河傾如雨石，上山下山泉動脈。
石漂木拔崖裂坼，高原立脚成大澤。
古寺顛前後岡逼，瓦腐椽折破無壁。
泥佛露頭水浸臆，苔錢藤蔓生金碧。
背堂衆流如箭激，挾氣急欲投閒隙。
衣掣脚芒看溝淢，有惻烝徒老荆棘。
荷戈與殳甲不釋，中夕愁居晝艱食。
我今乃敢求安席，閭閻人家水沒極。
壯夫浮泅老者溺，高占鳥巢據猨杙。
可憐欲走無羽翮，我起熟視惟歎息。
斷蘗棲苴在簷額，雞飛犬跳上屋脊。
蛟黿睥睨迷所宅，乾坤欲晴但頃刻。
廣庭泥深猶數尺，大浪如銀沸阡陌。
萬馬相踶轂相擊，窮民欲炊無釜鬲。
蚯蚓在堂魚在閾，兒童捕魚不知戚。
溪南不能過溪北，跬步如越與胡隔。
溺者漫不見蹤跡，東村西村哭聲塞。
手援不能淚沾臆，掩胔雖欲終何益。
天理吁嗟杳難測，惸獨無辜不愛惜。
葬填溪魚瘞砂礫，乃能屈折容盜賊。
鑿險開深聽藏匿，不以血膋膏鋒鏑。
皇天無情禍福直，昔也昭昭今也惑。
我歌且謠寫悲惻，竹林一夜生秋色。